**OBRAZLOŽENJE**

**I PRAVNI OSNOV ZA DONOŠENJE AKTA**

 Pravni osnov za donošenje akta sadržan je u članku 39. Statuta Grada Pula-Pola (“Službene novine” Grada Pule, broj 7/09, 16/09, 12/11, 1/13, 2/18, 2/20, 4/21 i 5/21) i članku 15. Zakona o javnoj nabavi (“Narodne novine” broj 120/16).

 **II PRIKAZ STANJA I RAZLOZI ZA DONOŠENJE AKTA**

 Grad Pula - Pola javni je naručitelj i obveznik primjene Zakona o javnoj nabavi („Narodne novine“ broj 120/16 - u daljnjem tekstu ZJN 2016.). Člankom 12. stavkom 1. točkom 1. ZJN 2016. propisano je da se Zakon ne primjenjuje na nabavu robe i usluga te provedbu projektnih natječaja procijenjene vrijednosti manje od 200.000,00 kuna i radova procijenjene vrijednosti manje od 500.000,00 kuna.

 Člankom 15. stavkom 2. ZJN 2016. propisano je da pravila, uvjete i postupke jednostavne nabave utvrđuje naručitelj općim aktom, uzimajući u obzir načela javne nabave te mogućnost primjene elektroničkih sredstava komunikacije.

 Predloženim Pravilnikom uređuje se priprema i provedba postupaka jednostavne nabave u upravnim tijelima Grada Pula - Pola koji prethode stvaranju ugovornog odnosa za nabavu robe, radova i usluga.

 U nastavku se daje obrazloženje pojedinih odredbi Nacrta prijedloga Pravilnika.

 **OPĆE ODREDBE** *(Članci 1.- 2.)*

 Odredbama članaka 1. i 2. definiran je predmet Pravilnika, područje primjene i financijski pragovi na koje se Pravilnik primjenjuje, a u svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava.

 **PREDMET NABAVE I PROCIJENJENA VRIJEDNOST NABAVE** *(Članak 3.)*

Odredbom članka 3. Pravilnika definiran je način određivanja i opisivanja predmeta nabave te način utvrđivanja i izračun procijenjene vrijednosti nabave, a sve po načelu „najbolja vrijednost za uloženi novac“.

 **SPRJEČAVANJE SUKOBA INTERESA** *(Članak 4.)*

 Odredbom članka 4. Pravilnika propisuje se da se na sukob interesa na odgovarajući način primjenjuju odredbe ZJN 2016.

 **POKRETANJE I PRIPREMA POSTUPKA JEDNOSTAVNE NABAVE** *(Članci 5.- 6.)*

 Odredbama članaka 5. i 6. Pravilnka propisano je tko i na koji način provodi radnje pripreme i provedbe postupaka jednostavne nabave financijskih odnosno vrijednosnih pragova iz članka 2. Pravilnika.

 Nadalje, propisano je tko donosi Odluku o imenovanju stručnog povjerenstva za jednostavnu nabavu vrijednosti jednake ili veće od 70.000,00 kuna, koje obavezne podatke ista mora sadržavati te koje obveze i ovlasti imaju članovi stručnog povjerenstva za jednostavnu nabavu.

 **PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOSTI MANJA OD 20.000,00 KUNA** *(Članak 7.)*

Odredbom članka 7. Pravilnika propisano je na koji se način provodi jednostavna nabava financijskog praga za nabave čija ja procijenjena vrijednost manja od 20.000,00 kuna te tko potpisuje narudžbenicu odnosno ugovor te koje podatke narudžbenica obavezno sadrži.

**PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 20.000,00 KUNA, A MANJA OD 100.000,00 (200.000,00) KUNA** *(Članak 8.)*

Odredbom članka 8. Pravilnika propisano je na koji se način provodi jednostavna nabava financijskog praga za nabave čija je procijenjena vrijednost jednaka ili veća od 20.000,00 kuna, a manja od 100.000,00 kuna za robe i usluge odnosno 200.000,00 kuna za radove, propisan je sadržaj poziva na dostavu ponuda, način dostave ponuda, rok za dostavu ponuda, način slanja/objave obavijesti o odabiru ili poništenju postupka te tko daje prijedlog za odabir ponude ili poništenje postupka odgovornoj osobi naručitelja.

Nadalje, propisano je tko potpisuje narudžbenicu odnosno ugovor.

**PROVEDBA POSTUPKA NABAVE JEDNOSTAVNE VRIJEDNOSTI ČIJA JE PROCIJENJENA VRIJEDNOST JEDNAKA ILI VEĆA OD 100.000,00 (200.000,00) KUNA, A MANJA OD 200.000,00 (500.000,00) KUNA** *(Članak 9.)*

 Odredbom članka 9. Pravilnika propisano je na koji se način provodi jednostavna nabava financijskog praga za nabave čija ja procijenjena vrijednost jednaka ili veća od 100.000,00 kuna za robe i usluge odnosno 200.000,00 kuna za radove, a manja od 200.000,00 za robe i usluge odnosno 500.000,00 kuna za radove, propisan je sadržaj poziva na dostavu ponuda, način dostave ponuda te rok za dostavu ponuda, rok i način slanja obavijesti o odabiru ili poništenju postupka te tko daje prijedlog za odabir ponude ili poništenje postupka odgovornoj osobi naručitelja. Nadalje, propisano je tko otvara ponude te pregledava i ocjenjuje ponude, propisano je tko donosi i u kojem roku obavijest o odabiru najpovoljnije ponude ili poništenju postupka, sadržaj te način slanja/objava istih.

**IZUZEĆA** *(Članci 10. i 11.)*

Odredbom članka 10. Pravilnika propisani su slučajevi u kojima se nabava radova, robe i usluga može provesti izravnim ugovaranjem, odnosno upućivanjem poziva na dostavu ponude samo jednom gospodarskom subjektu te način na koji se dostavlja ponuda. Člankom 11. Pravilnika propisan je način provedbe postupaka jednostavne nabave financiranih sredstvima Europske Unije.

**OSNOV ZA ISKLJUČENJE, KVALITATIVNI ODABIR GOSPODARSKOG SUBJEKTA I JAMSTVA** *(Članci 12.- 13.)*

Odredbama članaka 12. i 13. Pravilnika propisano je da naručitelj može za jednostavne nabave vrijednosti jednake ili veće od 20.000,00 kuna odrediti osnove za isključenje gospodarskog subjekta i kriterije za kvalitativni odabir gospodarskog subjekta (uvjete sposobnosti) uz shodnu primjenu članka 251. do članka 268. ZJN 2016., te na koji se način dostavljaju dokumenti koje Naručitelj traži. Nadalje, propisano je da za jednostavne nabave vrijednosti jednake ili veće od 20.000,00 kuna, Naručitelj može od gospodarskih subjekata tražiti jamstva uz shodnu primjenu ZJN 2016.

**KRITERIJ ZA ODABIR PONUDE** *(Članak 14.)*

U postupcima jednostavne nabave predviđenih ovim Pravilnikom kao kriterij za odabir ponude može se koristiti kriterij najniže cijene ili ekonomski najpovoljnija ponuda gdje je uz kriterij cijene moguće primijeniti i druge kriterije povezane s predmetom nabave. U postupcima jednostavne nabave u kojima je kriterij odabira ekonomski najpovoljnija ponuda, relativni ponder cijene odnosno troška ne smije biti veći od 90%.

Nadalje, člankom 14. Pravilnika definirano je u kojim slučajevima Naručitelj uspoređuje cijene ponuda bez i sa porezom na dodanu vrijednost.

**ZELENA NABAVA** *(Članak 15.)*

Odredbom članka 15. Pravilnika propisano je da Naručitelj prilikom uvođenja kriterija u postupke jednostavne nabave, a koje se odnose na zelene nabave isti moraju biti jasno definirani i mjerljivi u skladu s predmetom nabave te se moraju poštivati načela transparentnosti, nediskriminacije i jednakosti.

**SREDIŠNJE TIJELO ZA NABAVU** *(Članak 16.)*

Odredbom članka 16. Pravilnika propisano je da Naručitelj može nabaviti robu, radove ili usluge putem Središnjeg tijela za nabavu, te tko se u tom smislu smatra Središnjim tijelom za nabavu.

**POVREMENA ZAJEDNIČKA NABAVA** *(Članci 17.-18.)*

Odredbama članaka 17. i 18. Pravilnika propisana je mogućnost primjene i provedbe povremene zajedničke nabave kod koje se dva ili više javnih naručitelja mogu sporazumjeti o zajedničkoj provedbi postupka jednostavne nabave, u kojem slučaju utvrđuju međusobna ovlaštenja i dužnosti.

Nadalje, propisana je odgovornost naručitelja za ispunjenje svojih obveza.

**REGISTAR UGOVORA** *(Članak 19.)*

Odredbom članka 19. Pravilnika propisano je da je Naručitelj obvezan voditi i redovno ažurirati Registar ugovora te gdje se isti objavljuje.

**IZMJENE UGOVORA/NARUDŽBENICE** *(Članak 20.)*

Odredbom članka 20. Pravilnika propisano je kada i u kojim slučajevima Naručitelj smije aneksirati ugovor ili izdati dodatnu narudžbenicu.

**PRIJELAZNE I ZAVRŠNE ODREDBE** *(Članci 21.-23.)*

Odredbom članka 21. Pravilnika utvrđuje se koji dosadašnji Pravilnik prestaje važiti stupanjem na snagu predloženog Pravilnika. Člankom 22. Pravilnika određen je način postupanja u postupcima koji su pokrenuti prije stupanja na snagu novog Pravilnika te objava novog Pravilnika na internetskim stranicama Grada Pule. Člankom 23. Pravilnika određeno je njegovo stupanje na snagu na način propisan za stupanje na snagu općeg akta utvrđenim člankom 73. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20).

 Slijedom navedenog predlaže se donošenje ovog Pravilnika.

**III TEKST NACRTA PRIJEDLOGA AKTA**

 Tekst Nacrta prijedloga Pravilnika dostavljen je u prilogu.

**IV FINANCIJSKA SREDSTVA POTREBNA ZA REALIZACIJU AKTA**

Za realizaciju akta potrebno je osigurati sredstva u Proračunu Grada Pule za 2022. godinu, na poziciji razdjela 03, konto 3235 - Zakupnine i najamnine – licence, za aplikaciju za odabir ponuditelja kojom će se osigurati uvjeti za siguran i transparentan proces odabira u jednostavnoj nabavi.

 **PROČELNICA**

 **Slavica Jelovac mag.iur.,v.r**